
BILJEŠKE UZ FINANCIJSKE IZVJEŠTAJE 
                       ZA RAZDOBLJE 01.01.2026-30.06.2026




OBRAZAC PR-RAS
   
            
Iz Izvještaja o prihodima i rashodima, primicima i izdacima za razdoblje od 01. siječnja 2026. do 30.06. 2026. godine vidljivo je da je Dom zdravlja Splitsko-dalmatinske županije poslovao s manjkom prihoda i primitaka od 635.174,07 eura. (šifra Y005). U istom razdoblju prošle godine manjak je iznosio 1.183.645,76 eura, što znači da je ovogodišnji manjak manji za 46,34%.

Preneseni manjak prihoda iz proteklih godina iznosi 3.846.235,04 eura, tako da manjak prihoda i primitaka za pokriće u slijedećem razdoblju iznosi 4.481.409,11 eura što 4,3% više nego u istom razdoblju protekle godine. 

Negativan poslovni rezultat proizišao je iz:
· daljnjeg rasta rashoda za zaposlene, uslijed povećanog broja zaposlenih (prosječan broj zaposlenih porastao je s 1.062 na 1.157, odnosno za 95 djelatnika, a broj zaposlenih na temelju sati rada s 1.045 na 1.137 – 92 djelatnika).
· nesrazmjera troškova i prihoda za palijativnu zdravstvenu skrb, stacionar i hemodijalizu, te visinu glavarine koja ne prati rast troškova poslovanja.
· kontinuiranog rasta troškova usluga (veći za 15,26%) i energije (veći za 46,20%)
· dinamike refundacije sredstava po odobrenim EU projektima, koji se financiraju metodom nadoknade sredstava. U ovom razdoblju po toj je osnovi ostvaren prihod od pomoći temeljem prijenosa EU sredstava u iznosu od 1.313.941,00 eura, odnosno 96,44% više nego u istom razdoblju prošle godine, no rashodi po projektima i dalje pretječu dinamiku priljeva sredstava.
· značajnog rasta financijskih rashoda, koji su veći za 956,78% u odnosu na isto razdoblje prošle godine, pretežno po osnovi zateznih kamata plaćenih Medi – lab d.o.o. za period od 28.02.2023. - 28.02.2026. godine, a koji su porasli s 9.128,90 eura na 186.662,44 eura.


[bookmark: _Hlk77066673]Ukupni prihodi i primici ostvareni su u iznosu od 26.620.753,46 eura, odnosno 14,80% više nego u istom razdoblju prošle godine.
Ukupni rashodi i izdaci iznose 27.255.927,53 eura, odnosno 11,83% više nego u istom razdoblju prošle godine.
Iz navedenog je vidljivo da je trend i dalje pozitivan jer su prihodi rasli za gotovo 3% više od rashoda.

Struktura prihoda

Prihodi poslovanja po strukturi su slijedeći:
· Prihod na temelju ugovornih obveza s HZZO-om ostvaren je u iznosu od 22.942.932,35 eura. Prihod od HZZO-a sadrži prihod od glavarine, prihod po računima za izvršene usluge specijalističko konzilijarne zdravstvene zaštite i stacionara, prihode od nacionalnog programa mamografije i slabovidnosti, prihode od specijalizacija, prihode od palijativne zdravstvene skrbi i dopunskog zdravstvenog osiguranja. Ovaj prihod ostvaren je za 14,65% više u odnosu na ostvareni u istom razdoblju prošle godine. 
· Prihod iz nadležnog proračuna za financiranje rashoda za nabavu nefinancijske imovine ostvaren je u iznosu od 216.427,15 eura, što je 61,93% manje nego u istom razdoblju prošle godine.
· Prihodi iz proračuna za financiranje rashoda poslovanja iznose 327.010,41 eura, odnosno 58,25% manje od sredstava za financiranje rashoda poslovanja ostvarenih u istom razdoblju prošle godine, a koji se financiraju sredstvima Splitsko-dalmatinske županije. Ovim sredstvima financirale su se plaće i troškovi prijevoza specijalizanata koji se financiraju iz matičnih sredstava i plaće osoblja  Hospicija Matošić, te rashodi tekućeg poslovanja.
· Prihodi od pruženih usluga poduzećima i privatnicima iznose 560.286,96 eura i obuhvaćaju prihode od izvršenih zdravstvenih usluga privatnicima te prihode od iznajmljivanja prostora. Ovi prihodi ostvareni su na tržištu i veći su od ostvarenih u istom razdoblju prošle godine za 15,61%.
· Prihodi od pomoći ostvareni su u iznosu od 1.533.318,20 eura i veći su 88,39%. Najvećim dijelom odnose se na pomoći temeljem prijenosa EU sredstava za projekte specijalističkog usavršavanja doktora medicine DZ SDŽ i energetsku obnovu Sinja u iznosu od 1.313.941,00 eura (96,44% više nego u istom razdoblju prošle godine). Preostali prihodi odnose se na pomoći za zapošljavanja pripravnika, te na pomoći iz proračuna jedinica lokalne samouprave (gradovi Split, Imotski, Makarska te općine otoka Brača) radi unapređenja zdravstvene zaštite na području njihove jedinice lokalne samouprave.
· Prihodi od donacija iznose 85.675,84 eura i veći su od ostvarenih u istom razdoblju prošle godine za 46.262,45 eura (odnosno 117,38%).
· Prihodi od imovine iznose 8,48 eura (kamate na sredstva po viđenju), što je 99,30% manje nego u istom razdoblju prošle godine, kada su iznosili 1.205,80 eura. 
· Ostali nespomenuti prihodi ostvareni su u iznosu od 938.012,13 eura, što je znatno više (za 629,01%) nego u istom razdoblju prošle godine, najvećim dijelom uslijed rasta prihoda od sufinanciranja cijene usluge i participacije pacijenata.



Ukupni rashodi i izdatci u iznosu od 27.255.927,53 eura odnose se na rashode poslovanja u iznosu 26.247.262,43 eura (koji su u odnosu na isto razdoblje prošle godine veći za 15,52%), rashode za nabavu nefinancijske imovine u iznosu od 792.237,95 eura (manji su za 44,64% u odnosu na prošlu godinu) i izdatke za robni zajam u iznosu 216.427,15 eura.

Struktura  rashoda

· plaće za zaposlene ostvarene su u iznosu od 16.951.591,78 eura odnosno 12,80% više od ostvarenih u istom razdoblju 2025. godine, a rast je posljedica povećanja prosječnog broja zaposlenih za 95 novih djelatnika (s 1.062 na 1.157) i većeg broja zaposlenih na osnovu sati rada (s 1.045 povećano na 1.137), te troškova prekovremenog rada.
· Ostali rashodi za zaposlene ostvareni su u iznosu od 264.527,94 eura, a odnose se na isplatu nagrada, otpremnina, pomoći u slučaju dužeg bolovanja i invalidnosti, potpora za novorođeno dijete, regresa za godišnji odmor. U odnosu na isto razdoblje prošle godine, veće su za 8,11%.
· Doprinosi na plaće iznose 2.623.372,54 eura i veći su za 18,27% u odnosu na isto razdoblje prošle godine.
· Materijalni rashodi iznose 6.191.917,96 eura i veći su za 18,96% u odnosu na ostvarene u istom razdoblju 2025. godine. Rast je najvećim dijelom posljedica nove računovodstvene klasifikacije rashoda lijekova i potrošnog medicinskog materijala, koji se od ove godine iskazuju na zasebnom kontu u iznosu od 1.829.199,85 eura, a ranije su bili dijelom iskazivani unutar rashoda za materijal i sirovine.
· Izdaci za prijevoz zaposlenika veći su 3,42 % u odnosu na isto razdoblje prošle godine i iznose 361.329,12 eura. Povećanje troškova proizišlo je iz povećanog broja zaposlenika kojima se naknada isplaćuje.
· Izdaci za stručno usavršavanje zaposlenika iznose 38.589,28 eura što je za 31,52% manje nego u istom razdoblju prošle godine.
· Rashodi za materijal i energiju iznose 872.876,12 eura i manji su za 58,76% u odnosu na isto razdoblje prošle godine, najvećim dijelom zbog toga što se rashodi lijekova i potrošnog medicinskog materijala od ove godine iskazuju zasebno (na kontu 325), dok su unutar preostalog dijela ove skupine troškovi energije porasli.
· Rashodi za usluge veći su za 15,26%, te iznose 3.019.949,92 eura. Rast je proizišao iz povećanih troškova usluga tekućeg i investicijskog održavanja, komunalnih usluga, zakupnina i najamnina te intelektualnih, osobnih i računalnih usluga.
· Ostali nespomenuti rashodi poslovanja veći su u odnosu na isto razdoblje prošle godine za 24,23% i iznose 51.941,43 eura. Ovi troškovi odnose se na premije osiguranja, naknade za rad upravnih vijeća, članarine, pristojbe i naknade i troškove sudskih postupaka.  
· Financijski rashodi ostvareni su u iznosu od 209.918,75 eura, što je za 956,78% više od ostvarenih rashoda u istom razdoblju prošle godine, a najvećim dijelom odnose se na zatezne kamate koje su porasle s 9.128,90 eura na 186.662,44 eura, te na usluge banaka i platnog prometa. 
· Ostali rashodi ostvareni su u iznosu od 5.933,46 eura, a odnose se na izdvajanja za naknadu šteta građanima iz sudskih presuda. U odnosu na ostvarene u istom razdoblju prošle godine, veći su za 3,36%.




ROBNI ZAJAM

Ukupni izdaci iznose 216.427,15 eura, a odnose se na izdatke za robni zajam, odnosno plaćenu 3. i ujedno posljednju ratu robnog zajma. U skladu s Ugovorom o javnoj nabavi robe sklopljenog dana 30.07.2024. godine, Dom zdravlja se beskamatno zadužio putem robnog zajma kod dobavljača Medi-lab d.o.o. za nabavu CT uređaja Somatom proizvođača Siemens Healthcare GmbH u ukupnom iznosu 536.427,15 eura.  Otplata zajma ugovorena je u trajanju od tri godine. Prva rata za 2024. godinu iznosila je 100.000,00 eur, druga rata za 2025. godinu 220.000,00 eur, a treća, posljednja rata plaćena je u 2026. godini u iznosu 216.427,15 eur, čime je zajam u cijelosti otplaćen.


Nefinancijska imovina 

Prihodi od prodaje nefinancijske imovine ostvareni su u iznosu od 2.304,19 eura, što je 99,32% manje nego u istom razdoblju prošle godine, kada su ostvareni značajni jednokratni prihodi od zamjene zgrade za zemljište izvršene s Gradom Kaštela.
Rashodi za nabavu nefinancijske imovine ostvareni su u iznosu od 792.237,95 eura, odnosno 44,64% manje nego u istom razdoblju prošle godine. Ovim sredstvima financirana je nabavka uredske opreme i namještaja, komunikacijskih uređaja, opreme za održavanje i zaštitu te medicinske i laboratorijske opreme, nabavka prijevoznih sredstava, ulaganja u računalne programe, kao i dodatna ulaganja na građevinskim objektima.

